**Tájékoztató**

**az objektumazonosítási űrlapok kitöltéséhez**

**(vízjogi engedélyezési eljárást megelőző vízügyi objektumazonosítási nyilatkozat kiadásához)**

A vízgazdálkodási hatósági jogkör gyakorlásáról szóló 72/1996. (V.22.) Korm. rendelet (a továbbiakban: Rendelet) 1/B.§ (4) bekezdés f) pontja értelmében a vízjogi engedélyezési eljárás során a létesítőnek (kérelmezőnek), a kérelem részeként igazolnia kell valamennyi vízhasználat, vízimunka, vízilétesítmény esetén – elvi vízjogi és fennmaradási engedélynél az erre irányuló kérelemnél, vízhasználat önálló engedélyezése esetén a vízjogi üzemeletetési engedély iránti kérelemnél, különben a vízjogi létesítési engedély iránti kérelemnél – a vízügyi igazgatóság vízügyi objektumazonosítási nyilatkozata meglétét. Továbbá a Rendelet 1/B. § (5) bekezdés alapján a vízügyi igazgatóság a vízügyi objektumazonosítási nyilatkozatát az engedélyezési tervdokumentáció – elvi vízjogi engedélyezés esetén a műszaki megoldást tartalmazó dokumentáció – alapján adja ki.

A vízjogi engedélyekben szereplő vízilétesítményeket, objektumokat egyedi azonosítóval kell ellátni annak érdekében, hogy bármilyen további vízügyi hatósági és/vagy vízügyi igazgatási eljárás, vízhasználattal, vízszolgáltatással kapcsolatos ügyintézés, valamint a statisztikai adatszolgáltatás a jövőben egyszerűsíthető és felgyorsítható legyen.

**A létesítményazonosítás ügymenete**

A vízjogi engedélyezési eljárást megelőzően – Rendelet 1/B § (4) bekezdés f) pontjában rögzítetteknek megfelelően – vízügyi objektumazonosítási nyilatkozatot kell kérni a területileg illetékes vízügyi igazgatóságtól. Az objektumazonosítási nyilatkozat kiadására irányuló megkereséshez csatolni kell az engedélyezési tervdokumentációt - elvi vízjogi engedélyezés esetén a műszaki megoldást tartalmazó dokumentációt - és a vízjogi engedélyezés tárgyának megfelelő – az engedélyezési tervdokumentáció, illetve műszaki megoldást tartalmazó dokumentáció alapján kitöltött – létesítményazonosítási űrlapokat, amelyek Excel fájl formájában bármelyik vízügyi igazgatóság honlapjáról letölthetőek. A kitöltött űrlapok benyújtása történhet Excel fájl-ban míg az engedélyezési tervdokumentáció, illetve a műszaki megoldást tartalmazó dokumentáció elküldhető pdf formátumban

* elektronikus levélként (e-mail) vagy ,
* a terjedelemre való tekintettel postai úton, CD mellékletként, vagy
* benyújtható személyesen a területileg illetékes vízügyi igazgatósághoz.

A vízügyi igazgatóságok elérhetőségeiről és ügyfélfogadási rendjéről honlapjukon tájékozódhat.

Az elektronikus formában beküldött űrlapokhoz az aláírt címlapot szkennelt (lefényképezett) formában is szíveskedjenek mellékelni. Személyes úton történő benyújtás esetén az aláírt címlap papír alapon is csatolható. Kérjük, kísérje figyelemmel az űrlapok módosításait a vízügyi igazgatóságok honlapján, mindig a legfrissebb változatot töltse le és küldje meg kitöltve.

Az egyes vízjogi engedély iránti kérelmekhez külön megkeresést kell benyújtani a vízügyi objektumazonosítási nyilatkozat kiadás érdekében a területileg illetékes vízügyi igazgatósághoz.

Az űrlapokon szereplő vízügyi objektumazonosítókat (VOR azonosítók) és egyéb piros színnel kiemelt rovatok adatait a területileg illetékes vízügyi igazgatóság írja be az engedélykérő által előzetesen kitöltött űrlapokra; a fekete színnel jelölt tulajdonságok az ügyfél által töltendőek ki.

**Kitöltendő űrlapok**

Az Excel fájlban található űrlapok közül csak a címlapot (igénylőlap) és a műszaki megoldást tartalmazó dokumentációban vagy az engedélyezési tervben szereplő vízjogi engedélyköteles létesítményekre, objektumokra, vízimunkákra és vízhasználatokra vonatkozóakat kell kitölteni, az engedélyezési tervdokumentáció alapján, illetve amennyiben meglévő létesítményeket, tevékenységeket érintő változásról van szó, a korábbi engedélyekben található információk felhasználásával.

A kitöltést a ***Címlap***pal (igénylőlap) célszerű kezdeni és az engedélykérelem tárgya szerinti fő kategóriákba – ***vízhasználat, vízilétesítmény és vízimunka*** – sorolt űrlapokkal folytatni. Az Excel fájlban 18 munkalapon 61 különböző űrlap található, ezek között az eligazodást az ***Űrlapjegyzék*** munkalap listája segíti. Az ügyintézés megkönnyítése érdekében az Űrlapjegyzékben szereplő objektumra történő rákattintással azonnal a megfelelő űrlapot hívhatja elő. A megfelelő objektum kiválasztást segíti az egyes létesítménytípusokhoz adott rövid meghatározás, magyarázat is.

Egy űrlapon egy létesítmény adatait lehet megadni; amennyiben több azonos típusú létesítményt (pl. több kutat) kíván engedélyeztetni, mindegyik létesítményről külön űrlapot kell kitölteni. Az egyes létesítménytípusokról kitöltött űrlapok számát az Űrlapjegyzés megfelelő oszlopában (’ Kitöltött űrlapok száma\*’) meg kell adni.

Alapelv, hogy űrlapot kell kitölteni minden újonnan létesítendő vízilétesítményről, illetve objektumról és arról a meglévő objektumról, amelynek valamelyik, az űrlapon szereplő műszaki adata megváltozik. Nem kell viszont egyedi űrlapot kitölteni a települési víziközművekkel, csapadékelvezető rendszerekkel kapcsolatos létesítményekről, ezeket a megfelelő rendszerek űrlapján csak darabszám szerint kell feltüntetni.

1. ***Címlap***: Ezen az űrlapon kell megadni a vízjogi engedélyes, illetve az engedélykérelmet benyújtó adatait. Továbbá itt szükséges szerepeltetni, hogy a vízjogi engedélykérelem tárgya a három lehetséges kategória közül – a vízhasználat, vízimunka, vagy vízilétesítmény – melyikbe vagy melyekbe tartozik, valamint a kért vízjogi engedély típusát is a következő kategóriák egyikének megjelölésével: elvi, létesítési, fennmaradási, üzemeltetési vagy megszüntetési.
2. ***Vízhasználat esetén***

A vízjogi engedélykérelmek tárgya gyakran valamilyen vízhasználat, ami olyan tevékenység, amely a vizet kommunális, gazdasági, gyógyászati, öntözési, halgazdasági vagy egyéb (pl.: rekreációs) céllal veszi igénybe, azaz kitermeli vagy más módon beszerzi, részben vagy egészében elhasználja, termékébe beépíti, illetve visszabocsájtja a természeti rendszerekbe. A víz használatának helye a vízügyi hatósági és vízügyi igazgatási tevékenységek számára is fontos létesítmény, és emiatt azonosítandó, illetve nyilvántartásba veendő objektum is.

***Vízhasználati hely*** űrlapot kell kitölteni öntözőtelepekről, rizstelepekről, állattartó és halgazdasági telepekről, ipari vízhasználati telepekről, természetvédelmi és kommunális vízhasználati egységekről, kármentesítési területről, valamint saját vízbeszerzésű fürdőhelyekről, illetve az egyéb kategóriába sorolható különféle vízhasználati helyekről.

A víz használatának előfeltétele a vízhez való hozzáférés, ami felszíni vagy felszíni alatti vízkivétellel jár, esetenként szenny- vagy használtvíz be, illetve elvezetést valósít meg, illetve a víz közvetlenül a mederben való használatát feltételezi. Ugyancsak a vízhasználatokhoz kapcsolódó tevékenység a vízátvezetés, amely vízfolyások, vízrendszerek között csoportosítja át a rendelkezésre álló vízkészletet, illetve a vízkészlet-gazdálkodási célú tározás, amely a víz hasznosíthatóságának időbeli korlátait befolyásolja. A vízhez való hozzáférés az esetek egy részében valamilyen műtárgy típusú vízilétesítmény segítségével történik; amely lehet kút, foglalt forrás, vízkivételi szivattyútelep vagy zsilip, duzzasztó, völgyzárógátas tározó, stb.. Gyakori azonban, hogy a vízhez való hozzáférés nem vízilétesítmény, hanem a vízfolyás mentén alkalmilag elhelyezett szivattyú vagy létesítményként nem azonosítható csőkifolyás révén valósul meg. A vízhez való hozzáférés azonosítására szolgál a ***Vízterhelési helyek*** megnevezésű űrlap. Ez az űrlap a létesítmény nélküli esetekben önmagában azonosítja a helyet (például a vízfolyás nevével, a vízkivétel/vízbevezetés szelvényszámával és koordinátájával), ha pedig a vízhez való hozzáférés műtárgy közbeiktatásával történik, csak a létesítményt nevesíti és a hely azonosítása ilyenkor a ***Kút*** vagy a ***Műtárgyak*** munkalapról kiválasztott megfelelő létesítmény űrlapján történik meg.

A vízhasználathoz, a vízhasználati helyekhez további a vízhasználatot támogató tevékenységek, illetve létesítmények kapcsolódhatnak, így tevékenységenként a vízkészlet-gazdálkodási tározás és vízátvezetés, létesítményként az előzőek műtárgyai, illetve a vízminőségi megfigyelő állomások.

***Vízhasználattal kapcsolatos kérelem esetén a következő lépések szerint célszerű az űrlapok kitöltése:***

* Kiválasztandó és kitöltendő avízhasználat jellegének (öntözés, halgazdaság, állattartó telep, ipari vízhasználati telep, stb.) megfelelő űrlap a ***Vízhasználati hely*** munkalapról.
* Kiválasztandó és kitöltendő a vízhasználati hely felszíni vízkivételének vagy vízbevezetésének, felszín alatti vízelvonásának vagy vízbetáplálásának megfelelő űrlap a ***Vízterhelési helyek*** munkalapról. Az űrlapon feltüntetendő a vízhasználati hely neve biztosítva a kapcsolatot az előzőekben már meghatározott Vízhasználati hely munkalappal. A Vízterhelési hely űrlapon csak felszíni vízkivétel esetén kell feltüntetni az ezt szolgáló műtárgyat (zsilip, duzzasztómű, stb) – amennyiben ilyen műtárgy létezik vagy tervbe van véve. Ha több vízterhelési hely kapcsolódik egy vízhasználati helyhez, mindegyikről külön vízterhelési űrlapot kell kitölteni.

Azonos víztípusból (víztestből) történő felszín alatti vízkitermelés esetén vízhasználati helyenként egy Vízterhelési hely űrlapot szükséges kitölteni, feltüntetve abban a felszín alatti vízfeltáró objektumok (kút, kútfürt, galéria, vízakna, stb.) darabszámát. Amennyiben a felszín alatti vízkitermelés többféle víztípusból történik, abban az esetben víztípusonként külön vízterhelési hely űrlapot kell kitölteni.

* Kiválasztandó és kitöltendő a *vízterhelési helyek űrlapjain feltüntetett létesítmények közül* azoknak az űrlapja, amelyek a vízhasználati engedély iránti kérelemben új vagy módosítandó létesítményként szerepelnek. Ilyen lehet például a kút, vízkivételi zsilip, duzzasztómű, stb.. Felszín alatti vízfeltáró létesítmények űrlapján feltüntetendő a vízterhelési hely megnevezése, ezáltal létrehozva a kapcsolatot a két űrlap között.

*Kutak* esetében gyakori, hogy több termelő kútból egy szivattyúval emelik ki a vizet; ezek kútfürtöt alkotnak. Ilyenkor kútfürt és annak részét képező egyes kutakról is űrlapot kell kiállítani. A kút űrlapon a kútfürt nevének megadásával lehet a kapcsolatot létrehozni a két űrlap között.

*Monitoring kutak* esetében a Kút űrlapon kell rögzíteni a létesítmény műszaki adatait és meg kell jelölni tulajdonságként, hogy az megfigyelő kút-e, illetve a kút által megfigyelt jellemzőt (vízrajzi, vagy vízminőségi megfigyelő állomás) és a vizsgált létesítményt (víztermelő mű, vízhasználati hely vagy vízbázis).

* Amennyiben a vízhasználat *vízkészlet-gazdálkodási vagy vízkár-elhárítási célú tározás* igénybevételével is jár, a ***Tározó\_hasznosítás*** nevű űrlapot, annak ide tartozó rovatait is ki kell tölteni. Az öntözőtelepen létesített öntözővíz tárolók, terepbe mélyített tavak nem tekintendőek tározónak és arról külön űrlapot kiállítani nem kell. Új vízkészlet-gazdálkodási vagy vízkár-elhárítási tározó esetében a 4. pontban ismertetett Vízilétesítmény kategória űrlap-rendszere az irányadó.
* *Vízátvezetéssel* kapcsolatos engedélykérelemhez a Vízterhelési hely munkalapon található ***Felszíni vízterhelés – vízátvezetés*** űrlapot kell kitölteni.
* *Vízátvételnek* nevezzük, ha egy vízhasználat egy másik engedélyes vízhasználat vízkivételéhez kapcsolódik*.* Vízátvétel esetén a vízterhelési űrlapon fel kell tüntetni a saját vízkivétel adatait, valamint a vízátvétellel érintett elsődleges vízkivétel megnevezését is.

1. ***Vízilétesítmény esetén***

Amennyiben a kérelem új vízilétesítmény engedélyezésére vagy meglévő létesítmény módosítására irányul, az Excel fájl munkalapjai közül a zöld színnel jelöltek között találja az ehhez szükséges ***Létesítmény űrlapokat***.

Amennyiben több azonos típusú vízilétesítmény jelenik meg a tervben, a munkalapok másolásával minden létesítményről külön adatlap töltendő ki.

A benyújtandó Excel táblázatból törlendőek azok a munkalapok, amelyek nem kerültek kitöltésre.

1. ***Vízimunka esetén***

Vízimunka űrlapot olyan engedélyköteles beavatkozás vagy tevékenység (pl. ásványianyag kitermelés, töltésmegerősítés, mederkotrás) esetében kell kitölteni, amely nem célzottan létesítmény megvalósulására, módosítására irányul. Az objektumazonosításhoz kitöltendő a ***Vízimunka munkalap***on található űrlap, ahol csak a beavatkozás helyszínét, létesítménykapcsolatát kell feltüntetni.

Amennyiben az engedélykérelem létesítmény megvalósulására vagy módosítására irányul, abban az esetben nem kell Vízimunka űrlapot kitölteni csak az érintett vízilétesítmény űrlapjait a 3. pont szerint.

**Magyarázat az űrlapokon kitöltendő mezőkhöz:**

CÍMLAP űrlapon a kérelmezőnek a \*-gal megjelölt adatokat kell kitöltenie a \*\*-gal megjelölteknél a megfelelő válasznál a megnevezés mellett "X"-el jelölni, a többi adatot a Vízügyi Igazgatóság tölti ki.

**Az egyes űrlapokon a vastag kerettel kiemelt Adat/Értékkészlet, valamint a Tény oszlopokat kell az ügyfélnek kitöltenie**. A létesítmény, vízhasználati és vízimunka űrlapokon az Adat/Értékkészlet oszlop néhány cellájában a könnyebb válaszadás érdekében a lehetséges, gyakori válaszok kerültek kigyűjtésre, amelyből a megfelelő, akár több érték is aláhúzással kiválasztandó, ahol nincs értékkészlet megjelölve ott a tervezett vagy meglévő létesítménynek megfelelő értéket, illetve adatot kell megadni a javasolt mértékegység szerint.

Az űrlapokon jelzett kitöltési jelölések magyarázata:

**K** = kötelezően kitöltendő sor;

**O** = opcionálisan kitöltendő sor, az ügyfélnek abban az esetben szükséges kitöltenie, ha rendelkezik ezekkel az adatokkal;

**FK** = feltételesen kötelezően kitöltendő sor, az ügyfélnek abban esetben kötelező kitöltenie, ha a kért adatok vonatkoztathatóak a tervezett létesítményre.

Meglévő objektumra vonatkozó kitöltés esetén (pl. meglévő létesítmény átalakítása, létező objektumon vízhasználat változás, stb.) a már meglévő létesítmény tényadatait kell beírni az Adat/Értékkészlet oszlopba az űrlapon a 'Tény' adatmező (x)-el való egyidejű megjelölésével. Új vízilétesítményekre vonatkozó vízjogi engedélyezési eljárást megelőző vízügyi objektumazonosításhoz a tervdokumentációban szereplő adatokat, értékeket az űrlapokon minden tulajdonság esetében tervezett értékként kell megadni.